માતૃભાષાના ભાષણો કરતા લોકો શું મહિનામાં એકાદ પત્ર કે કોઈપણ પ્રકારનું લેખન માતૃભાષામાં કરતા હશે ? કોઈ માતૃભાષાની પુસ્તકનું વાંચન કરતા હશે ? કે એક પણ (ગુજરાતી) ફિલ્મ જોતા હશે ? અને જો જોતા જ હોય તો ગુજરાતી ફિલ્મોના હાલ આવા બેહાલ શું કામ ? સોરી ટુ સે ધિસ.. પણ ગુજરાતી પર એટલે વધુ ભાર આપું છું કે વધુ પડતી ટિકા કે વધુ પડતા પ્રચારો અને પ્રયોગો કોઈ બીજી ભાષા માટે થતા જોયા નથી. આ પહેલા પણ મેં લખ્યું હતું કે “તમે ગુજરાતી છો તો લાઇક કરો “ જેવા પ્રયાસો બીજી કોઈ ભાષા માટે જોયા નથી. ત્યારે પણ લખ્યું હતું કે ગુજરાતી હોવાનો ગર્વ થવો જરૂરી છે પણ તેના માટે બીજી ભાષા કે બીજા લોકોની ટીકા કે અવહેલના ને આલોચના કરવી શું યોગ્ય છે ? ત્યારે પણ મેં લખ્યું હતું કે ગાંધીજી, નર્મદ, ઝવેરચંદ મેઘાણી, નરસિંહ મેહતા, ધીરુભાઈ અંબાણી આ કોઈ લોકપ્રિય મહાનુભાવોને હું ગુજરાતી છું એવો દાવો કે પ્રચાર કરવાની જરૂર પડી નથી. તેમના કર્મથી જ લોકો તેને ઓળખે છે અને ગુજરાતી હોવાનો ગર્વ તેમને બોલીને નહિ કરીને બતાવ્યો.